Stori 79: Oli Sakem Daniel i Go Long Ol Laeon
LONG pija ya, i luk olsem we Daniel i kasem bigfala trabol. !Be ol laeon oli no stap kakae hem! ?Yu save from wanem? ?Hu i sakem Daniel i go long ol laeon ya? Bambae yumi luk.
Naoia, man ya Darias i king blong Babilon. Hem i laekem Daniel tumas from we Daniel i kaen mo i waes. Darias i jusum Daniel blong i kam namba tu rula long kingdom blong hem. From samting ya, ol narafala man oli jalus long Daniel, ale oli traem spolem hem.
Oli go luk Darias mo oli talem long hem se: ‘Mifala i agri se i gud yu putum wan loa, se i stat naoia gogo kasem toti dei, bambae i no gat man i save askem samsamting long god no long ol man, bambae olgeta man oli mas askem long yu nomo. Mo man we i brekem loa ya, bambae oli sakem hem i go long hol we i fulap long ol laeon.’ Darias i no save from wanem ol man ya oli wantem hem blong putum loa ya. Be hem i ting se i wan gudfala loa, ale hem i raetem loa ya mo i saen long hem. Naoia i no gat wan man i save jenisim loa ya.
Taem Daniel i harem we king i putum wan loa olsem, hem i go long haos blong hem mo i prea long God, olsem hem i stap mekem oltaem. Ol man nogud ya oli save se Daniel i no save lego fasin ya blong prea oltaem long Jeova. Olgeta ya oli glad, from we i luk olsem we plan blong olgeta blong spolem Daniel i stap wok.
Taem King Darias i faenemaot from wanem ol man ya oli wantem putum loa ya, hem i harem nogud tumas. Be hem i no save jenisim loa ya, ale hem i givim oda long ol man blong hem blong oli go holem Daniel, oli sakem hem i go long ol laeon. Be king i talem long Daniel se: ‘Prea blong mi we God blong yu we yu stap wok blong hem, hem bambae i sevem yu.’
Long naet ya, Darias i no slip nating. Hem i harem nogud tumas. Long eli moning, hem i girap, i hareap blong go long hol ya we i fulap long ol laeon. Yu save luk hem long pija ya. Hem i singaot long Daniel se: ‘!Daniel o! !Yu yu man blong wok blong God ya we i laef i stap we i stap! ?Olsem wanem? ?Hem i sevem yu? ?Ol laeon oli no kakae yu?’
Daniel i ansa long hem se: ‘God i sanem enjel blong hem i kam satem maot blong ol laeon ya, nao oli no kakae mi.’
King i glad we i glad tumas, mo i talem long ol man blong hem blong oli pulumaot Daniel long hol ya. Nao king i putum wan tok blong oli holem ol man ya we oli bin tok agens long Daniel, oli sakem olgeta i godaon long hol ya we i fulap long ol laeon. Ol man ya oli no kasem botom blong hol ya yet, be ol laeon oli jam long olgeta oli terem olgeta, oli brebrekem ol bun blong olgeta.
Nao King Darias i raetem ol leta i go long olgeta man long ol kantri we hem i rul long olgeta. Hem i talem se: ‘Mi wantem talemaot se long evri ples, olgeta man oli mas ona long God blong Daniel. Hem i stap wokem ol saen mo ol samting blong sapraes. Hem i sevem Daniel, i blokem ol laeon oli no kakae hem.’
Daniel 6:1-28.
Ol Kwestin
- ?Hu ya Darias? ?Wanem tingting blong hem long saed blong Daniel?
- ?Sam man we oli jalus oli talem long Darias blong mekem wanem?
- ?Taem Daniel i harem we king i putum wan niufala loa, hem i mekem wanem?
- ?From wanem Darias i no save slip? ?Long nekis moning hem i mekem wanem?
- ?Daniel i talem wanem blong ansa long Darias?
- ?Wanem i hapen long ol rabis man we oli traem kilim Daniel i ded? ?Darias i talem wanem long leta we hem i raetem long ol man we hem i rul long olgeta?
Sam narafala kwestin
- Ridim Daniel 6:1-28.
?Olsem wanem rabis plan we oli mekem agens long Daniel i pulum yumi blong tingbaot ol samting we ol man blong agens oli bin mekem long taem blong yumi blong traem blokem wok blong ol Witnes blong Jeova? (Dan. 6:7; Sam 94:20; Aes. 10:1; Rom 8:31)
?Olsem wanem ol man blong God tede oli save obei long “gavman” olsem Daniel? (Dan. 6:5, 10; Rom 13:1; Wok 5:29)
?Olsem wanem yumi save folem fasin blong Daniel we i mekem wok blong Jeova ‘long olgeta tingting blong hem’? (Dan. 6:16, 20; Fil. 3:16; Rev. 7:15)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn kea_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn